**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **25. februára 2020 so začiatkom o 15.00 h**

**Prítomní členovia Správnej rady:** Jozef Tuhovčák, Ladislav Mikuš, Árpád Korpás **,** Alena Mezeiová , Peter Mestický

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**---------------------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Tuhovčák. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

**1. Správa o činnosti TASR za II. polrok 2019**

**2. Rôzne**

**UZNESENIE č. 4/2020:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------------------------------**

**1. Správa o činnosti TASR za II. polrok 2019**

Podľa V. Puchalu *TASR úlohy, ktoré vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov* ***agentúra v druhom polroku 2019 splnila.***

 *TASR vydala v hodnotenom* ***období 136 419 multimediálnych správ****. V slovnom spravodajstve priniesla 76 769 správ, vydala 7 538 zvukov, 48 955 fotografií a 3 157 videospráv.*

 ***Za II. polrok 2019 dosiahli príjmy TASR 2 825 003 EUR. Výdavky za II. polrok boli vykázané vo výške 2 863 194 EUR. Na základe uvedených pohybov TASR ukončila rok 2019 s prebytkom vo výške 278 295 EUR****.*

 *Súhrnné náklady dosiahli za II. polrok výšku 2 677 570 EUR. Celkové výnosy za II. polrok dosiahli čiastku 2 606 310 EUR.* ***TASR******ukončila celkovo rok 2019 s konečným ziskovým hospodárskym výsledkom vo výške 8 481 EUR.***

 *Celkový fakturovaný objem z predaja vlastných produktov a služieb predstavoval v druhom polroku 2019 sumu 1 318 861 EUR bez DPH. V porovnaní s druhým polrokom 2018* ***ide o nárast o vyše 9 percent,*** *čo vo finančnom vyjadrení predstavuje sumu 112 656 EUR bez DPH.*

 *TASR vypracovala* ***nový model indexácie cien produktov a služieb*** *tak, aby boli transparentné a jasné pravidlá cenotvorby produktov pre jednotlivých odberateľov podľa ich sily na trhu, lokalizácie, tematickosti a ďalších parametrov. Indexácia bola systémovým krokom k vyrovnávania cenových disproporcií z minulosti.*

 *TASR sa usiluje byť inovatívne agentúra, ktorá prináša nové spôsoby doručovania informácií pre odberateľov i verejnosť. V hodnotenom období agentúra uviedla modernú aplikáciu TASR Pro, ktorá umožňuje v modernom rozhraní používanie agentúrnych produktov podľa klientskych priorít. TASR Pro je flexibilná agentúra v mobilnom telefóne.*

 *TASR zaznamenala všetky podstatné udalosti doma i v zahraničí, v politike, ekonomike, kultúre či športe. Redakcie informovali o pôsobení prezidentky, parlamentu, vlády, politických strán, celoslovenskom i regionálnom dianí. Zaznamenali inauguráciu prezidentky, významné súdne procesy, schvaľovanie štátneho rozpočtu, dianie na ústavnom súde, pohyby na politickej mape, ale i tragédiu v Prešove. Zahraničná redakcia i stály redaktor TASR v Bruseli mapovali dianie v Európskej únii, okolnosti odchodu Veľkej Británie z EÚ, i všetky významné celosvetové udalosti s dôrazom na „slovaciká“, informácie o Slovensku a Slovákoch v zahraničí.*

 *TASR prinášala celistvý obraz diania doma i vo svete, a to textom, fotografiou, zvukom, videom.*

 *Zahraničné cesty s predstaviteľmi štátu či slovenskými športovcami vníma TASR nielen ako rozhodnutie manažmentu, ale ako svoje verejnoprávne poslanie. TASR zvýšila náklady na zahraničné služobné cesty, aby dokázala zabezpečovať spravodajstvo „na vlastné oči“. Redaktori TASR absolvovali úvodné audiencie novozvolenej prezidentky, cestovali s premiérom i predsedom parlamentu, informovali z Prahy, Moskvy, Tokia, Šanghaja, Washingtonu a ďalších krajín.*

 *Intenzívne cestovali aj športoví redaktori. Zaznamenali pôsobenie Slovana Bratislava v skupinovej fáze Európskej ligy. Podrobne monitorovali pôsobenie slovenskej reprezentácie v kvalifikácii o postup na EURO2020 - zápasy s Maďarskom, Chorvátskom, Azerbajdžanom. Redaktori vycestovali na - ME vo volejbale mužov v Bruseli, ME vo volejbale žien v Bratislave, na švajčiarsky a nemecký pohár v ľadovom hokeji, MS v atletike v Dauhe, MS v rýchlostnej kanoistike v Szegede, MS v cyklistike v Leedsi. OR TASR sa špeciálne venuje úspechom Petry Vlhovej vo SP v lyžovaní - v Lienzi, Soldene a ďalších mestách.*

 *Významnú zložku spravodajstva TASR v hodnotenom období tvorili* ***špeciálne projekty k významným udalostiam či výročiam*** *(30. výročie SNP, výročie Novembra 1989, Rok M. R. Štefánika - 100. výročie tragickej smrti, 100 rokov UK, Brexit...). Projekty našli zastúpenia nielen v servise, ale aj na koncových médiách TASR.*

*Výstupom projektu bolo okrem mnohých informácií aj výstava o vypálených obciach Vstali z popola, ktorá bola inštalovaná v múzeu SNP v Banskej Bystrici.*

 *Pri príležitosti 30. výročia Novembra 89 pripravila DR TASR množstvo materiálov - rozhovory s aktérmi, analytikmi, seriál o Novembri v regiónoch.*

 *Významnú úlohu pri týchto výročiach mal* ***archív TASR****. Unikátne fotografie k jednotlivým výročiam agentúra dodávala pre Slovenské národné múzeum, České národné múzeum v Prahe, rôzne ďalšie výstavy a knižné publikácie (Milan Kňažko : S Otvorenými očami, Klub89 : Nežná revolúcia). Fotografie z archívu TASR dodala agentúra aj na výstavu ČTK.*

 *V súvislosti s Brexitom TASR priniesla a prináša dôležité informácie pre občanov, posilou pri mapovaní diania je nová spolupracovníčka TASR v Londýne.*

 *Dokumentačná redakcia TASR (ďalej len RDD TASR) ukončila rok 2019 doteraz najbohatšou ponukou koncoročných chronológií z rôznych oblastí života pre odberateľov i verejnosť.*

 *Technologický problém so zastaraným redakčným systémom Typlan viedol k vypracovaniu komplexnej* ***Štúdie uskutočniteľnosti Redakčného systému novej generácie,*** *ktorú pre agentúru vypracovala nezávislá spoločnosť. Štúdia pomenúva všetky potrebné parametre výstavby a rozvoja nového systéme, keďže existujúci je v havarijnom stave.*

 *V rámci investícií došlo po dlhých rokoch k****nahradeniu zastaraného hardwéru v TASR*** *a implementácii nového virtuálneho systému, čo významne zvýši prevádzku, bezpečnosť, komfort a možnosti technológií.*

 *V závere roka došlo k príprave koncepcie* ***Akadémie TASR****, ktorá by mala prezentovať dôležitosť informácií z kvalitného zdroja pre starostov, primátorov, samosprávy.*

 *TASR vstúpila do rokovania so Slovenským národným archívom, ktorý spravuje vzácny fotografický a textový archív z obdobia slovenského štátu.*

 ***Rastový potenciál ukázal web Teraz.sk.*** *Ak v decembri 2018 dosiahol portál Teraz.sk podľa Google Analytics 539 212 návštevníkov (2 167 688 zobrazení stránky), v decembri 2019 to bolo 677 092 návštevníkov (4 664 097 zobrazení stránky).*

 *TASR je postavená na ľuďoch. Náklady na mzdy tvoria dominantnú časť rozpočtu agentúry. Mzdy nie sú často konkurencieschopné v porovnaní s inými médiami a kvalitní redaktori odchádzajú často za lepšou ponukou. Po dvoch rokoch došlo k valorizácii miezd. Vynútenými navýšením boli rôzne náklady, ktoré vyplynuli z legislatívy a TASR sa s nimi musela v rámci svojho rozpočtu vyrovnať (rekreačné poukazy, príplatky za víkendy, sviatky, navýšenie stravnej jednotky...).*

 ***Produkty TASR odoberajú všetky relevantné médiá na Slovensku a významné zahraničné agentúry.*** *Žiaden veľký klient neodstúpil od zmluvy s TASR, ktorá je dnes agentúrou prvej voľby. TASR má povesť dobrej značky a správy agentúry sú považované za férové, kvalitné informácie z kredibilného zdroja.*

Správna rada TASR vzala materiál na vedomie.

**----------------------------------------------------------------------------------------------------------------------------------------------------**

**2. Rôzne**

Predseda Správnej rady J. Tuhovčák upozornil na fakt, že funkčné obdobie predsedu a podpredsedu SR sa chýli ku koncu, a preto je potrebné pristúpiť k novej voľbe.

 Ako pripomenul, podľa článku 2, ods. 3 Rokovacieho poriadku Správnej rady TASR si *predsedu a podpredsedu zo svojich členov volí správna rada nadpolovičnou väčšinou hlasov všetkých členov správnej rady. Predseda a podpredseda sú volení na obdobie jedného roka a môžu byť zvolení opakovane.*

J. Tuhovčák vyzval členov SR TASR, aby predložili návrhy na kandidátov na obe funkcie.

Á. Korpás navrhol do funkcie predsedu SR TASR P. Mestického, ktorý návrh prijal.

J. Tuhovčák predložil návrh na uznesenie:

**UZNESENIE č. 5/2020:**

Správna rada TASR zvolila za svojho predsedu P. Mestického na obdobie 12 mesiacov, t.j. od 1. marca 2020 do 28. februára 2021.

 ZA: 4 PROTI: 0 ZDRŽAL SA: 1

**Uznesenie bolo prijaté.**

P. Mestický navrhol na post podpredsedu SR TASR Á. Korpása, ktorý návrh prijal.

J. Tuhovčák predložil návrh na uznesenie:

**UZNESENIE č. 6/2020:**

Správna rada TASR zvolila za svojho podpredsedu Á. Korpása na obdobie 12 mesiacov, t.j. od 1. marca 2020 do 28. februára 2021.

 ZA: 4 PROTI: 0 ZDRŽAL SA: 1

**Uznesenie bolo prijaté.**

Členovia Správnej rady TASR sa dohodli na najbližšom termíne rokovania 17. marca 2020 o 15:00.

Predseda SR TASR J. Tuhovčák v súlade s Rokovacím poriadkom SR TASR ukončil zasadnutie rady.

Bratislava, 25. februára 2020

Zapísal:

Jozef Tuhovčák v.r.